Brian Mikkelsen (KF), 2007-01-17:
Jeg bliver jo nødt til at sige noget, når folk er så positive.
Med den her klare og tydelige lovtekst gør vi det betydelig lettere for politiet at slå ned på den ulovlige billethandel, der sker for egen vindings skyld.
Vi er også i den heldige situation i øjeblikket, at landets kultur- og sportsscener tilbyder et stigende antal attraktive arrangementer til glæde for den enkelte kulturbruger.
Det er blevet kutyme efterhånden for verdensstjerner at lægge vejen forbi Danmark, tilmed også gerne at lægge vejen forbi steder uden for København, og publikum strømmer til de her arrangementer, hvor den røde lampe hurtigt tændes.
Vi ser den samme tendens inden for idrættens verden, hvor sportsbegivenheder også har en høj attraktionsværdi, begivenhedskulturen kan man kalde det her fænomen, og det betyder en større efterspørgsel efter billetter til højt profilerede arrangementer – en udvikling, jeg bifalder.
Men den her berømte medalje har jo også en bagside, fordi de udsolgte arrangementer giver grobund for en hurtig fortjeneste på videresalg af billetter.
Markedet for denne ulovlige billethandel er udvidet i kraft af de mange udsolgte arrangementer, der som nævnt er kommet til.
Men det er så også blevet lettere at være billethaj i dag, hvor man ikke længere behøver at stå småfrysende foran arrangementerne og tilbyde billetterne.
Internettet og annonceaviserne har gjort den handel let og nærmest skabt et nyt og mere organiseret marked for ulovligt billetsalg.
Vi finder det uskønt, at de såkaldte billethajer tjener penge på bekostning af den almindelige forbruger.
Gennem deres systematiske opkøb af billetter tvinges forbrugeren til at betale overpris på det uautoriserede billetmarked, hvis man ønsker adgang til de begivenheder.
Samtidig kræver det også kendskab til disse uautoriserede kanaler, og det er ikke gavnligt for forbrugeren eller samfundet som helhed – og så er det allerede ulovligt.
Formålet er, som flere af ordførerne også har været inde på, at modernisere de eksisterende regler om videresalg af billetter til danske kultur- og idrætsarrangementer.
Det er nu forbudt at udbyde og videresælge disse billetter til et højere beløb, end de oprindelig er erhvervet for, medmindre der foreligger en aftale med arrangørerne.
Overtrædelse af forbuddet straffes med bøde.
Som ordførerne også var inde på, erstatter forslaget jo en lov, som daterer sig helt tilbage fra 1919.
I gældende lov er der tale om et forbud mod videresalg af billetter, hvor sælgeren forsøger at opnå fortjeneste.
Det er således kun selve salget, der er strafbart.
Og det vil altså alt andet lige gøre det nemmere for politiet at skride ind over for et ulovligt salg.
Det vil fortsat være lovligt at videresælge billetten til pålydende værdi inklusive et eventuelt betalt gebyr, og kravet om en aftale med arrangøren vil altså kun gælde, når billetterne udbydes til et højere beløb, end billetterne oprindelig er erhvervet for.
Den aftalemodel minder om de formidlingsaftaler, der gennem en årrække har været brugt mellem arrangører af kulturelle arrangementer og forskellige billetagenturer.
Jeg tror ikke, og det har et par af ordførerne også været inde på, at vi med den her aftale kan afskaffe den lyssky handel med billetter.
Men jeg tror, vi kan gøre livet med surt for de såkaldte billethajer og give politiet bedre mulighed for at gribe ind over for ulovlighederne, ikke mindst den organiserede del af denne handel.
Intentionen med lovforslaget er altså, at forbrugerne skal sikres adgang til billetterne på lige vilkår med de autoriserede kanaler og ikke se sig nødsaget til at indgå tvivlsomme handler for at erhverve billetterne, tilmed til en ulovlig overpris.
Dette er til gavn for forbrugerne, arrangørerne og den almindelige retsbevidsthed.
Med de ord vil jeg sige mange tak for de meget konstruktive bemærkninger, og jeg glæder mig til en hurtig behandling i Kulturudvalget.